1.  ปัจจัยความเสี่ยง

1.  ความเสี่ยงจากการที่ผลตอบแทนลดลงซึ่งเกิดจากการมีสินค้าจากผู้ผลิตคู่แข่งเพิ่มขึ้น

จากการที่จำนวนผู้ใช้บริการโทรศัพท์เคลื่อนที่เพิ่มขึ้นอย่างต่อเนื่อง
และผลตอบแทนจากการจำหน่ายโทรศัพท์เคลื่อนที่ค่อนข้างสูงในช่วง 2-3 ปีที่แล้ว
ทำให้ผู้ประกอบการรายใหม่สนใจที่จะลงทุนในธุรกิจโทรศัพท์เคลื่อนที่มากขึ้น
ส่งผลให้ภาวะการแข่งขันของโทรศัพท์เริ่มทวีความรุนแรงเพิ่มขึ้นเรื่อยๆ ในช่วงปีที่ผ่านมา
ดังเห็นได้จากราคาของโทรศัพท์เคลื่อนที่และผลตอบแทนจากการขายโทรศัพท์เคลื่อนที่ที่ลดลงเมื่อเทียบกับ
2-3 ปีที่แล้ว ทำให้ผู้ประกอบการรายย่อยเริ่มมีการนำเข้าสินค้าที่ไม่ใช่แบรนด์หลัก (House
Brand) ที่เสนอคุณลักษณะการใช้งานที่ครบครันในราคาที่ต่ำกว่าสินค้า
แบรนด์หลักและยังให้อัตราผลตอบแทนที่สูงกว่าเข้ามาทำการตลาดเพื่อแย่งชิงตลาด อย่างไรก็ดี
ตลาดในส่วนนี้ยังไม่ใหญ่มากนัก จึงไม่มีผลกระทบอย่างเป็นสาระสำคัญต่อตลาดรวม
เนื่องจากผู้ผลิตสินค้า
แบรนด์หลักได้มีการตอบโต้ด้วยการนำเสนอสินค้าใหม่และปรับส่วนต่างราคาอย่างต่อเนื่อง

นอกจากนี้ ด้วยความร่วมมือทางธุรกิจระหว่างบริษัทและผู้ผลิตสินค้าแบรนด์หลัก
ได้มีการดำเนินการเพิ่มประสิทธิภาพในการให้บริการหลังการขายและขยายจุดรับบริการภายใต้ชื่อแบรนด์หลัก
เพื่อเป็นการสร้างความมั่นใจให้แก่ผู้บริโภคอันเป็นการสร้างความแตกต่างเพิ่มจุดขายและหลีกเลี่ยงปัญหาการแข่งขันตัดราคาได้ในระดับหนึ่งด้วย

ในส่วนของการรักษาส่วนแบ่ง0การตลาดสินค้าแบรนด์ที่บริษัททำการตลาดอยู่
บริษัทได้สร้างความแตกต่างของโทรศัพท์เคลื่อนที่ของบริษัท โดยการกำหนดกลุ่มลูกค้าอย่างชัดเจน
การเพิ่มบริการเสริมต่างๆ เช่น Content Application Ringtone Wallpaper ฯลฯ
เข้าไปในโทรศัพท์เคลื่อนที่ของบริษัท และการมุ่งเน้นการจำหน่ายโทรศัพท์เคลื่อนที่สำหรับกลุ่มลูกค้า
Mid-End และ High-End
เนื่องจากเป็นตลาดของลูกค้าที่ต้องการซื้อโทรศัพท์เคลื่อนที่เพื่อทดแทนเครื่องเดิมและกลุ่มผู้เริ่มต้นใช้งาน

2.  ความเสี่ยงจากการเปลี่ยนแปลงเทคโนโลยี

เนื่องจากโทรศัพท์เคลื่อนที่และอุปกรณ์สื่อสารเป็นผลิตภัณฑ์ที่เกี่ยวกับเทคโนโลยีที่มีการเปลี่ยนแปลที่รวดเร็ว
ด้านการพัฒนาการสื่อสารข้อมูล การเชื่อมต่อระบบอินเตอร์เน็ต การสื่อสารข้อมูลแบบมัลติมีเดีย
และการเพิ่มความสามารถด้านความบันเทิงต่างๆ เช่น ถ่ายภาพนิ่ง ภาพเคลื่อนไหว ฟังเพลง
เกมต่างๆ โดยมีการพัฒนาเพิ่มขีดความสามารถทั้งในด้านความละเอียดคมชัดของรูปภาพ
กล้องถ่ายรูป ความจุในการจัดเก็บเพลงและภาพยนตร์ เป็นต้น
ทำให้ผู้ผลิตโทรศัพท์เคลื่อนที่ต้องมีการพัฒนารูปแบบและคุณสมบัติของโทรศัพท์เคลื่อนที่อยู่ตลอดเวลา
ให้พึงพอใจกับความต้องการของลูกค้า
ซึ่งการเปลี่ยนแปลงดังกล่าวนี้ทำให้โทรศัพท์เคลื่อนที่ที่บริษัทนำเข้ามาจำหน่าย
อาจประสบปัญหาในเรื่องของคุณสมบัติที่ล้าสมัยและไม่สามารถแข่งขันกับโทรศัพท์รุ่นใหม่ๆ
ที่มีคุณสมบัติการใช้งานที่ดีกว่าได้
ดังนั้นในปีที่ผ่านมาบริษัทจึงมีนโยบายในการทยอยสั่งซื้อคราวละไม่มาก

นอกจากความเสี่ยงในเรื่องของสินค้าที่ล้าสมัยแล้ว
บริษัทอาจประสบปัญหาในเรื่องของการปรับตัวให้ทันกับเทคโนโลยีที่เปลี่ยนแปลง
ทำให้บริษัทมีความจำเป็นต้องสั่งซื้อสินค้ารุ่นใหม่ๆ อยู่ตลอดเวลา เพื่อแก้ไขปัญหาดังกล่าวในอนาคต
บริษัทได้กำหนดนโยบายควบคุมสินค้า เพื่อลดความเสี่ยงของการเก็บสินค้าคงคลัง
โดยก่อนการสั่งซื้อนั้น บริษัทได้มีการสำรวจและพิจารณาถึงคุณลักษณะ ราคา รูปแบบของผลิตภัณฑ์
และกลุ่มเป้าหมายรวมถึงความต้องการของผู้บริโภค
เพื่อใช้เป็นข้อมูลประกอบในการพิจารณาปริมาณการสั่งซื้อ
และทำการสั่งซื้อด้วยปริมาณตามที่ลูกค้าต้องการ
นอกจากนี้ทางบริษัทยังได้มีการประสานงานกับทางผู้ผลิตสินค้า (Brand Supplier)
อย่างสม่ำเสมอ
โดยที่ผู้ผลิตจะมีการนำเสนอรูปแบบและคุณสมบัติของผลิตภัณฑ์รุ่นใหม่ที่กำลังจะออกสู่ตลาด (Product
Road Map) ให้กับบริษัท รวมทั้งการเปรียบเทียบกับผลิตภัณฑ์ของคู่แข่งในแง่มุมต่างๆ
เพื่อเป็นข้อมูลประกอบการตัดสินใจของบริษัทในการสั่งซื้อ
ด้วยความร่วมมือดังกล่าวทำให้โทรศัพท์เคลื่อนที่ที่บริษัทนำเข้าสามารถสนองตอบความต้องการของผู้ใช้และทันกับเทคโนโลยีใหม่อยู่ตลอดเวลา

3.  ความเสี่ยงทางด้านสินค้าคงคลัง

สืบเนื่องจากรายได้ของบริษัทมาจากการจำหน่ายสินค้าเป็นหลัก
โทรศัพท์เคลื่อนที่เป็นผลิตภัณฑ์ที่มีการเปลี่ยนแปลงทางเทคโนโลยีที่รวดเร็ว
ผู้ผลิตจึงต้องทำการพัฒณาและออกผลิตภัณฑ์ใหม่ๆอยู่ตลอดเวลา
ฉะนั้นบริษัทอาจประสบปัญหาในเรื่องความเสี่ยงจากสินค้าคงคลังและสินค้ามีมูลค่าลดลง เช่น
สินค้าไม่พอกับความต้องการของตลาดหรือได้รับสินค้าไม่ทันตามกำหนด
หรือปัญหาสินค้าที่เสื่อมความนิยมอันเนื่องมาจากการเปลี่ยนแปลทางเทคโนโลยี
เพื่อแก้ไขปัญหาในเรื่องดังกล่าว
บริษัทได้มีการวางแผนการขายล่วงหน้าที่เกิดจากความร่วมมือของฝ่ายงานต่างๆ ที่เกี่ยวข้อง
รวมทั้งตัวแทนจำหน่ายต่างๆ ของบริษัท
ซึ่งจะช่วยให้การสั่งซื้อสินค้าและการจัดการสินค้าคงคลังสัมพันธ์กับประมาณการยอดขายที่จัดทำขึ้น
รวมทั้งการพัฒนาระบบการจัดการสินค้าคงคลังให้มีประสิทธิภาพมากขึ้น
ทำให้สามารถควบคุมปริมาณสินค้าคงคลังได้อย่างมีประสิทธิภาพ
ซึ่งนอกจากจะช่วยในเรื่องของเวลาและปริมาณการสั่งซื้อแล้วยังช่วยลดต้นทุนในการถือครองสินค้าคงคลังปริมาณมาก

4.  ความเสี่ยงจากอัตราแลกเปลี่ยน

ส่วนหนึ่งของสินค้าที่จำหน่ายของบริษัท คือ วิทยุสื่อสาร ซึ่งเป็นสินค้าที่ต้องนำเข้าจากต่างประเทศ
ทำให้บริษัทต้องชำระค่าสินค้าแก่ผู้ผลิตเป็นสกุลเงิน ดอลลาร์สหรัฐ
โดยบริษัทมีการเลือกทำสัญญาประกันความเสี่ยงในเรื่องอัตราแลกเปลี่ยนในบางกรณี อย่างไรก็ตาม
การสั่งซื้อสินค้าโทรศัพท์เคลื่อนที่จากผู้ผลิตแบรนด์หลัก
บริษัทได้ดำเนินนโยบายในเรื่องการสั่งซื้อสินค้าเป็นเงินบาทเท่านั้น
ซึ่งช่วยลดความเสี่ยงจากอัตราแลกเปลี่ยนของบริษัทได้

5.  ความเสี่ยงจากการที่จะพัฒนาบุคลากรไม่ทันต่อการเปลี่ยนแปลงของธุรกิจ

สภาวะการเปลี่ยนแปลงอย่างต่อเนื่องทางธุรกิจส่งผลให้การพัฒนาบุคลากรของบริษัทให้มีความรู้ความสามารถเพื่อตอบรับต่อการเปลี่ยนแปลงทางธุรกิจเป็นเรื่องยาก
ดังนั้นบริษัทจึงมุ่งเน้นการพัฒนาบุคลากรตามลักษณะหน้าที่งานที่รับผิดชอบให้มีคุณภาพ
และการสร้างวัฒนธรรมในการปฏิบัติงานเพื่อให้เกิดสภาพแวดล้อมในการทำงานที่ดี
นอกจากนี้ยังได้สร้างระบบการบริหารองค์ความรู้เพื่อให้มีการถ่ายทอดความรู้ให้คงอยู่ในวิถีการทำงานขององค์กรตลอดไป

6.  ความเสี่ยงจากการที่ผูกขาดจากผู้ประกอบการรายใหญ่เพียงรายเดียว

สืบเนื่องจากรายได้หลักของบริษัทมาจากการจำหน่ายโทรศัพท์เคลื่อนที่ ดังนั้นการที่บริษัท

ขึ้นอยู่กับผู้ผลิตเพียงรายเดียว ทำให้บริษัทมีความเสี่ยงในการจัดจำหน่ายสินค้า เช่น
ถ้าผู้ผลิตมีการคัดเลือกผู้ที่จะมาเป็นผู้จัดจำหน่ายใหม่
ก็จะทำให้บริษัทมีความเสี่ยงต่อสิทธิในการเป็นผู้จัดจำหน่าย หรือผู้ผลิตมีการปรับราคาสินค้าเพิ่มขึ้น
อำนาจต่อรองของบริษัทจะน้อยกว่าเนื่องจากผูกขาดอยู่กับผู้ผลิตเพียงรายเดียว
แต่เนื่องจากบริษัทมีแผนบริหารในการทำตลาดสินค้าที่มีความเสี่ยงต่ำ
บริษัทจึงมุ่งเน้นไปที่ผู้ผลิตรายใหญ่ที่มีส่วนครองตลาดมากกว่าครึ่งหนึ่งของตลาดรวมในประเทศ
มียอดขายที่มั่นคงแข็งแกร่ง มีภาพลักษณ์ที่ดีในสายตาของผู้บริโภค ผู้บริโภคให้ความเชื่อถือในสินค้า
ส่งผลให้ยอดขายของบริษัทเติบโตขึ้นอย่างมั่นคง และสินค้าคงคลังหมุนเวียนอย่างรวดเร็ว
อย่างไรก็ตาม จากยอดขายของบริษัทฯ ที่สูงเป็น 1 ใน 3 ของยอดขายทั้งหมดของผู้ผลิตรายใหญ่
ทำให้บริษัทสามารถมีอำนาจต่อรองบางส่วนต่อผู้ผลิตรายใหญ่ดังกล่าว นอกจากนี้แล้ว
การบริหารความสัมพันธ์ระหว่างบริษัทและผู้ผลิตรายใหญ่ยังเป็นการเพิ่มอำนาจต่อรองให้แก่บริษัทอีกทางหนึ่ง
ดังจะเห็นได้จากการที่ผู้ผลิตรายดังกล่าวมอบสิทธิให้บริษัทเป็นผู้เข้าดำเนินการบริหารและขยายศูนย์บริการของผู้ผลิตแต่เพียงผู้เดียว